I lang tid har der været debat om placeringen af den nye lægehelikopter, men nu skulle den ligge fast. Oprindeligt var der lagt op til at helikopteren skulle placeres i Brovst, men Dansk Folkeparti ønskede en placering mere nord på i Sindal. Til sidst faldt valget på Saltum, og nu kan TV2 Nord afsløre ønskeplaceringen for lægehelikopterens base. Flere borgere i Vester Hjermitslev har nemlig fået brev fra Jammerbugt Kommune, hvor de bliver oplyst om, at basen for lægehelikopteren bliver på dele af deres grund. En af borgerne, der har marker på den ønskede placering er Åge Spejlborg, der har marker ved Hedevejen i Vester Hjermitslev. Han har fået det føromtalte brev fra Jammerbugt Kommune, og for ham er der ingen tvivl om, hvor lægehelikopteren kommer til at være. - Sådan som jeg læser det, så er den (placeringen red.) noget sikker, siger Åge Spejlborg. I brevet er der afmærket et areal, hvor lægehelikopteren skal placeres. Arealet dækker dele af Åges mark, og det er det areal, Åge mener ligger ret fast. - Der står ikke mulig placering nogle steder på brevet, siger Åge Spejlborg. Jammerbugt Kommune har deltaget i et udvalg, der skal komme med mulige placeringer til lægehelikopterens base. Her er placeringen på Åge Spejlborgs mark blevet fundet som den ultimative placering blandt 12 kandidater. - På baggrund af det har vi indkaldt til borgermøde for de implicerede parter, siger borgmester i Jammerbugt Kommune, Mogens Gade (V). Han understreger, at der stadig ligger et stort politisk arbejde bag inden, at den endelig placering findes. - Efter borgermødet kan det være, at der kommer en lokalplan, siger Mogens Gade (V). Ikke skræmt af lægehelikopter som bagbo Udsigten til at få en lægehelikopter som bagbo er dog ikke umiddelbart noget, der afskrækker Åge. - Det vil ikke blive noget problem for mig. Jeg er i den situation, at jeg ikke bor lige op af, siger Åge Spejlborg. Selvom Åge ikke ser decideret kritisk over, at placeringen af lægehelikopterens base kommer til at tage 1,1 hektar af hans grund, så er der andre ting ved beslutningen, der undrer ham. - Det er første gang, vi hører noget om det, siger Åge Spejlborg. I brevet er de berørte borgere blevet inviteret til et høringsmøde med Jammerbugt Kommune den 22. maj, og her vil Åge gerne gøres klogere på situationen og beslutningen. - Det er det pludselige ved det, der gør, at det snærer lidt, siger Åge Spejlborg.

Referat:
I et brev fra Jammerbugt Kommune har Åge Spejlborg og flere andre borgere i Vester Hjermitslev fået at vide, at lægehelikopteren med stor sandsynlighed får placering på deres marker.